b'\n_START_ARTICLE_\nZaras\xc5\xb3 Pauliaus \xc5\xa0irvio progimnazija\n_START_SECTION_\nIstorija\n_START_PARAGRAPH_\nMokykla jauniausia rajone, atidaryta 1984\xc2\xa0m. rugs\xc4\x97jo 1 d. kaip Zaras\xc5\xb3 2-oji vidurin\xc4\x97 mokykla. Buvo sukomplektuotos 22 klas\xc4\x97s, mokytis susirinko 519 moksleivi\xc5\xb3, prad\xc4\x97jo dirbti 34 mokytojai._NEWLINE_Nepriklausomyb\xc4\x97s \xc4\xaftvirtinimo metais mokykloje \xc4\xafvyko daug pasikeitim\xc5\xb3: 1990\xc2\xa0m. \xc4\xafrengtas tikybos, 1991\xc2\xa0m. informatikos kabinetai, greta anks\xc4\x8diau d\xc4\x97stytos vokie\xc4\x8di\xc5\xb3 kalbos prad\xc4\x97ta d\xc4\x97styti angl\xc5\xb3 kalba. Mokykla pasirinko sustiprinto humanitarinio lavinimo krypt\xc4\xaf su pagilintu gimtosios kalbos mokymu. 1993\xc2\xa0m. lietuvi\xc5\xb3 kalbos mokytojos A. Krivickien\xc4\x97s iniciatyva mokykloje \xc4\xafrengtas lietuvi\xc5\xb3 kalbos kabinetas, suaktyv\xc4\x97jo mokyklos lituanist\xc5\xb3 veikla, organizuoti turiningi literat\xc5\xabriniai vakarai, kalbos savait\xc4\x97s, rai\xc5\xa1kiojo skaitymo bei kiti konkursai. 1996 ir 1997\xc2\xa0m. mokyklos skaitovai dalyvavo respublikos jaun\xc5\xb3j\xc5\xb3 skaitov\xc5\xb3 konkurse. 1996\xc2\xa0m. gegu\xc5\xbe\xc4\x97s m\xc4\x97n. Lietuvos Respublikos \xc5\xa1vietimo ministerija mokyklai patvirtino humanitarin\xc4\xaf profil\xc4\xaf. Nuo 1998\xc2\xa0m. mokiniai be humanitarinio profilio gali pasirinkti ekonomin\xc4\xaf su sustiprintu matematikos bei u\xc5\xbesienio kalbos d\xc4\x97stymu profil\xc4\xaf._NEWLINE_Nuo 1995\xc2\xa0m. mokykloje renkamas mokini\xc5\xb3 prezidentas, pl\xc4\x97tojama mokini\xc5\xb3 savivalda. Nuo 1996\xc2\xa0m. vasario led\xc5\xbeiamas mokyklos laikra\xc5\xa1tis \xe2\x80\x9eAusla\xe2\x80\x9c ir rengiamos \xc4\xafsp\xc5\xabdingos U\xc5\xbegav\xc4\x97ni\xc5\xb3 \xc5\xa1vent\xc4\x97s su eityn\xc4\x97mis miesto gatv\xc4\x97mis. Nuo 1997\xc2\xa0m. pavasario mokykloje rengiamos tradicin\xc4\x97s teatro savait\xc4\x97s, \xc4\xaf kurias suva\xc5\xbeiuoja moksleivi\xc5\xb3 teatriniai kolektyvai i\xc5\xa1 \xc4\xafvairi\xc5\xb3 Lietuvos viet\xc5\xb3. 1997\xc2\xa0m. gegu\xc5\xbe\xc4\x97s 22 d. atv\xc4\x97r\xc4\x97 duris mokyklos muziejus, kuriame jau yra vir\xc5\xa1 t\xc5\xabkstan\xc4\x8dio eksponat\xc5\xb3, sukaupta daug archyvin\xc4\x97s med\xc5\xbeiagos. Muziejui vadovauja istorijos mokytoja Rimut\xc4\x97 Morozovien\xc4\x97, para\xc5\xa1iusi ir i\xc5\xa1leidusi dvi knygas, skirtas istorijos mokymuisi. 1998\xc2\xa0m. gruod\xc5\xbeio m\xc4\x97n. \xc4\xafkurta mokyklos interneto svetain\xc4\x97. Veikia Zaras\xc5\xb3 Pauliaus \xc5\xa0irvio mokyklos labdaros ir paramos fondas._NEWLINE_1997\xc2\xa0m. rugpj\xc5\xab\xc4\x8dio 25 d. mokyklai suteiktas poeto Pauliaus \xc5\xa0irvio (1920\xe2\x80\x931979) vardas. \xc5\xa0io kra\xc5\xa1tie\xc4\x8dio vard\xc4\x85 mokykla pasirinko tod\xc4\x97l, kad \xc4\x8dia sustiprintu lygiu d\xc4\x97stomi humanitariniai dalykai._NEWLINE_1999\xc2\xa0m. mokykloje atidarytas rajono pedagog\xc5\xb3 \xc5\xa1vietimo centras, veikia gyventoj\xc5\xb3 kompiuterinio ra\xc5\xa1tingumo kursai. Mokyklos mokytojai bei mokiniai dalyvavo Atviros Lietuvos fondo remiamuose projektuose, Socrates Comenius taptautin\xc4\x97je programoje buvo kuriamas bendras projektas su Belgijos Zotegemo miesto mokykla, bendradarbiaujame su Italijos, Vokietijos bei \xc5\xa0veicarijos mokyklomis._NEWLINE_2000\xc2\xa0m. mokyklai patvirtintas profiliuotos vidurin\xc4\x97s mokyklos statusas. 2002\xc2\xa0m. tapo Pauliaus \xc5\xa0irvio pagrindine mokykla. 2009\xc2\xa0m. prie mokyklos prijungtas Suvieko pagrindinio ugdymo skyrius, mokosi tik 5-8 klasi\xc5\xb3 mokiniai. Nuo 2011\xc2\xa0m. progimnazija.'